**Între păsări**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum nu suntem două păsări,

Sub o streaşină de stuf,

Cioc în cioc să stăm alături

Într-un cuib numai de puf!

Nu mi-ai scoate oare ochii

Cu-ascuţitul botişor

Şi alăturea de mine

Sta-vei oare binişor?

Parcă mi te văd, drăguţă,

Că îmi zbori şi că te scap,

Stând pe gard, privind la mine,

Ai tot da cochet din cap.

Iară eu suit pe casă

Şi plouat de-atât amor,

M-aş umfla ursuz în pene

Şi aş sta într-un picior.